## L’IVC selecciona 29 projectes audiovisuals per a la quarta edició de Promercat - València Film Market

*** Es tracta d’un mercat professional dirigit al sector audiovisual, l’objectiu del qual és impulsar la coproducció en la Comunitat Valenciana
* Promercat celebra una edició especial el 5 i 6 de novembre en els cines MN4 d’Alfafar, una de les localitats afectades per la riuada**

La Conselleria d’Educació, Cultura, Universitats i Ocupació, a través de l’Institut Valencià de Cultura, organitza la quinta edició de Promercat- València Film Market, que en esta ocasió se celebra en dos jornades professionals, el 5 i 6 de novembre, en els cines MN4 d’Alfafar, una de les localitats que van ser afectades per les inundacions del passat mes d’octubre.

Promercat és un mercat professional en el qual es poden trobar empreses productores que busquen projectes per a coproduir o que oferixen projectes per a coproducció. El mercat se centra en tres àrees: llengües cooficials, nacional i distribució i vendes.

En esta edició s’han seleccionat 29 projectes, dels quals 12 corresponen a la categoria Promercat Autonòmic de Llengües Cooficials, 15 a Promercat Nacional i 2 a Promercat Distribució i Vendes.

Els criteris fonamentals de selecció han sigut la qualitat narrativa, el disseny de producció i la sostenibilitat financera dels projectes presentats.

Els 27 projectes de Promercat Autonòmic i Promercat Nacional, que participaran en dos sessions de *pitch*, procedixen de València, Barcelona, Alacant, Saragossa, Madrid, Palma, Santander, Màlaga i Vitòria.

**Promercat Autonòmic**

Promercat Autonòmic està dirigit a projectes de ficció, tant llargmetratges com sèries, minisèries i telefilms que es rodaran en llengües cooficials. S’han seleccionat un total de dotze projectes.

Els 12 projectes de llargmetratges de ficció són *¿Y ahora qué?* de Cinètica Produccions (Palma de Mallorca), *El derrumbe*, de Damita Joe (Barcelona), *Les filles,* de Silence Producción y Distribución (València), *Miel*, de Jaibo Films (Alacant), *Molta merda!* de Produccions Quart (Barcelona), *Pálpito* de Proyecta Films (València), *Sang d’orxata* de Beniwood Producciones (València), *Todo y nada* de Conzeta Films (Barcelona) i *Videoclub 2001* de Los Hermanos Polo Films (València).

També s’ha seleccionat les sèries *Horitzó* d’Aire de Cinema (València), *Insólita gente translúcida* de Maua Produzioak (Vitòria) i *Tesa & Poso* d’El Camino Producciones Cinematográficas (València).

**Promercat Nacional**

Promercat Nacional està dedicat a les produccions audiovisuals que busquen la coproducció a Espanya i està dirigit a projectes de llargmetratges de ficció per a cine o televisió. S’han seleccionat 15 projectes.

Els projectes valencians seleccionats *Carro Seco* de Los Hermanos Polo Films (València), *Confesión en la sombra* de PT Media (València), E*l animal más bello* de Tarannà Films (València), *Los fines de semana* d’Amora Films (València), *Muerte en Torrevieja* de Nakamura Films (València), *Nakachian* de Little Frame (València) i Luz Naranja Films (Màlaga), *Un hombre lobo* de Jaibo Films (Alacant) i *Marca Blanca* d’Inaudita Films (València).

El comité de selecció també ha triat *Casus Belli* de La diferencia (Barcelona), *La madriguera* de Japónica Films (Barcelona), *La pastora* de Crew Films (Saragossa) i Marma Rabbit Boy d'Encarna Movies (Santander).

Les tres sèries de ficció són *La canción del alba* de 39 Escalones (Madrid), *Rara avis* de The Fly Hunter (València) i *Aguas pasadas* de TV ON Producciones (València) i Caracol Studios (Portugal).

Els projectes seleccionats en Promercat Autonòmic i Promercat Nacional tindran l’oportunitat de fer una presentació davant altres productores, empreses distribuïdores i televisions interessades a coproduir. Posteriorment s’organitzaran reunions B2B entre els participants.

Promercat Distribució i Vendes

Està dirigida a llargmetratges de ficció realitzats per empreses productores valencianes, o amb majoria valenciana, i finalitzats després de 2024 o en fase postproducció, que busquen distribució o venda. Els projectes seleccionats, tant els finalitzats com els que estiguen en procés de finalització, tindran l’oportunitat de fer una presentació davant altres empreses distribuïdores. Es facilitaran els visionats en línia de les pel·lícules a les distribuïdores interessades.

En la selecció de projectes s’ha valorat que el finançament estiga assegurat, la fase o l’estat de la producció o haver obtingut una ajuda a la producció, al desenrotllament o al guió de l’Institut Valencià de Cultura o d’una altra institució pública. Els projectes seleccionats són *Nena* de TV ON Producciones (València) i *Els malnoms* d’Admirable Films (València), TV ON Producciones (València) i Lamalanga Produccions (Barcelona).

Fecha: 11/10/2025